تورکیه‌نین خاریجی ایشلر ناظیری مؤلود چاووش اوغلو: "اگر قانون، حقوق وارسا، آمریکا فتح الله چی ترور تشکیلاتی /پارالل دؤولت یاپیلانماسینین (فئتو/پ.د.ی) باشچی‌سی فتح الله گولنی تورکیه‌یه وئره‌جک" دئدی.
بعضی گؤروش‌لر کئچیرمک اوچون آنتالیایا گلن تورکیه‌نین خاریجی ایشلر ناظیری مؤلود چاووش اوغلو والی مونیر کارال اوغلو ایله بیرلیکده سئریک قصبه‌سین‌ده کی چینارآلتی دموکراسی مئیدانیندا خالقین داوام ائتدیردیگی "دموکراسی کئشیگی"نه قوشولا‌راق، اونا‌لارا دستک وئردی.
ایناندیق‌لاری یولدا سونونا قدر گئده‌جک‌لرینی بیلدیرن چاووش اوغلو: "بو خاین‌لر، بو وطنه، میللته، بایراغا قصد ائدن‌لر کیمه خیدمت ائدیرلر؟ اؤزونو پیغمبر، مهدی ظن ائدن، آزغین بیر آداما خیدمت ائدیر بون‌لار. بون‌لارین ایپی کیمین الینده دیر، بون‌لاری کیم ایداره ائدیر گؤره‌سن؟ نیه بو قدر آز مدتده بوتون دونیادا بؤیودولر" دئیه دانیشدی.
خاریجده کی خاین‌لردن ده حاق-حساب چکیله‌جگینی وورغولایان چاووش اوغلو: "خاریجده اولان‌لاری گئدیب گتیرجییک، فئتونودا تورکیه‌یه گتیرجییک. یونانیستانا قاچدی‌لار، یئرین آلتینا گیردیلر. هارا گیرسه‌نیز ده، سیزی اورا‌دان چیخاراجاغیق و میللتین، شهیدلریمیزین حسابینی سیزدن سوروشاجاغیق" دئدی.
میللتین یازدیغی تاریخ و داستانین 100 ایل سونرا دا اوخوناجاغینی، یاد ائدیله‌جگینی بیلدیرن چاووش‌اوغلو دؤولت چئوریلیشینه قارشی مؤوقع نوماییش ائتدیرمه‌ین غرب اؤلکه‌لرینه ده سرت رئاکسیا گؤستردی.
چاووش اوغلو : " 22  گون‌دور کی، سرگیلدیگینیز اوتانج منظره‌سی ایله قالاجاقسینیز. اونونلا یاشایاجاقسینیز. اینسان حاقلاریندان‌ دانیشیرسینیز، کیمین اینسان حاقلاریندان‌ دانیشیرسینیز؟ هاوا‌دان بومبا آتانین حاقیندان، دانیشیرسینیز، یوخسا. او بومبا‌لارین قارشی‌سیندا سینه‌سینی سیپر ائدن قادین‌لارین، گنج‌لرین حاقیندان دانیشیرسینیز، یوخسا؟ شهیدلرین حاقیندان، دانیشیرسینیز، یوخسا؟ ظالم حاققیندان می، یوخسا مظلومون حاققیندان می دانیشیرسینیز" ایفاده‌لرینی ایشلتدی.
خاریجی ایشلر ناظیری: " اطریش 22 گون‌دور چئوریلیش دستکچی‌سی وضعیتینه دوشدوگو اوتانجی ایله یاشاسین. بو میللت الینه بیر دنه سلاح بئله آلما‌دان ایمانی ایله، اللری ایله، سینه‌سی ایله چئوریلیشی رد ائتدی" دئدی.
آوروپانین خسته‌لیگی‌نین یا ایفرات ساغ، یا دا حدین‌دن آرتیق سول اولدوغونو بیلدیرن چاووش اوغلو سن اول اؤز اؤلکنده کی رادیکالیزمی حل ائت، بو سنین اوچون ده تهلوکه‌لیدیر، بشریت اوچون ده تهلوکه‌لی‌دیر" شکلینده دانیشدی.
